Eskom het dalk meer probleme as beurtkrag | Netwerk24
22 April 2021 06:03
Dit blyk dat beurtkrag en die opwekkingsvermoë van Eskom se kragstasies nie die enigste probleem is wat Eskom het nie.
Trouens, dit is nie, en as hulle nie gouspeel nie, kan dit nie net nagevolge vir Eskom inhou nie, maar iemand kan sy lewe in die proses verloor.
'n Plaaslike gesin sukkel nou al maande lank dat Eskom 'n lamppaal, wat feitlik aan 'n draad voor hul huis hang, herstel of wegneem.
As dit nie genoeg is dat dit nou die huisbewoners se probleem geword het nie, bly iemand met 'n gestremdheid elke dag alleen in die huis.
Wanneer gaan Eskom ag slaan op die probleem – wanneer dit eers te laat is en die huis al aan die brand geslaan het?
Of gaan hulle eers hulp aanbied as die man in die rolstoel, hemele behoed, of enigiemand anders in die huis eers weens Eskom se nalatigheid sterf?
Dit is egter nie net die een gesin wat benadeel word nie – die kettingreaksie wat só 'n ongeluk kan veroorsaak, kan enorme implikasies inhou – nie net vir Eskom nie, maar ook vir die plaaslike munisipaliteit.
Indien 'n brand uitbreek, kan naburige huise ook in die slag bly. Hoeveel mense se lewe moet eers bedreig en dalk verloor word voordat Eskom iets aan die saak doen?
Wat is die lewe van sy verbruikers vir hom werd? Of is hul geld alleen goed genoeg?
Sou dit die geval gewees het as die lamppaal in 'n meer gegoede buurt omgeval het, of sou Eskom die fout dadelik kom regstel het?
Die vraag bly steeds – hoe lank moet die gesin in vrees lewe voordat Eskom die probleem gaan regstel?